Document ID: 32007D0027

KOMISIJAS LĒMUMS
(2006. gada 22. decembris),
ar ko pieņem dažus pārejas posma pasākumus attiecībā uz svaigpiena piegādēm pārstrādes uzņēmumiem un šā svaigpiena pārstrādi Rumānijā, ņemot vērā Eiropas Parlamenta un Padomes Regulas (EK) Nr. 852/2004 un Regulas (EK) Nr. 853/2004 prasības
(izziņots ar dokumenta numuru K(2006) 6963)
(Dokuments attiecas uz EEZ)
(2007/27/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Bulgārijas un Rumānijas Pievienošanās līgumu un jo īpaši tā 4. panta 3. punktu,
ņemot vērā Bulgārijas un Rumānijas Pievienošanās aktu un jo īpaši tā 42. pantu,
tā kā:
(1)
Eiropas Parlamenta un Padomes 2004. gada 29. aprīļa Regulā (EK) Nr. 852/2004 par pārtikas produktu higiēnu (1) ir izklāstīti vispārējie noteikumi pārtikas apritē iesaistītiem tirgus dalībniekiem attiecībā uz pārtikas produktu higiēnu, pamatojoties uz risku un kritisko kontroles punktu analīzes principiem. Tajā paredzēts, ka pārtikas apritē iesaistītajiem tirgus dalībniekiem jāizpilda strukturālās prasības, kuru pamatā ir minētie principi. Eiropas Parlamenta un Padomes 2004. gada 29. aprīļa Regula (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (2), papildina Regulā (EK) Nr. 852/2004 paredzētos noteikumus. Regulā (EK) Nr. 853/2004 izklāstītajos noteikumos ir iekļautas īpašas prasības piena pārstrādes uzņēmumiem, kā arī higiēnas prasības attiecībā uz svaigpienu un piena produktiem.
(2)
Rumānija 2007. gada 1. janvārī pievienosies Kopienai. Minētās pievienošanās sagatavošanās laikā piena pārstrādes uzņēmumos veic vajadzīgos strukturālos uzlabojumus, lai izpildītu Regulā (EK) Nr. 852/2004 paredzētās strukturālās prasības. Kopš 2004. gada tādu uzņēmumu skaits, kuri atbilst strukturālajām prasībām, ir palielinājies no 12 līdz 123.
(3)
Tomēr tikai nedaudz ir palielinājusies tāda svaigpiena apjoma daļa, kas atbilst Regulā (EK) Nr. 853/2004 noteiktajām prasībām un ko piegādā piena pārstrādes uzņēmumiem, kuri atbilst Regulā (EK) Nr. 852/2004 noteiktajām strukturālajām prasībām. 2005. gadā no kopējās svaiga govs piena produkcijas 5,6 milj. t/gadā piena pārstrādes uzņēmumiem piegādāja 0,38 milj. tonnu prasībām atbilstoša svaigpiena.
(4)
Ņemot vērā pašreizējo stāvokli, ir lietderīgi paredzēt pārejas pasākumus attiecībā uz piena nozares organizāciju Rumānijā.
(5)
Saistībā ar šo Bulgārijas un Rumānijas Pievienošanās akta VII pielikuma 5. nodaļas I apakšiedaļas c) punktā dažiem piena pārstrādes uzņēmumiem, kas neatbilst Regulā (EK) Nr. 852/2004 noteiktajām strukturālajām prasībām, uz laiku ir atļauts saņemt svaigpiena piegādes, kas neatbilst attiecīgajām higiēnas prasībām, kā paredzēts Regulā (EK) Nr. 853/2004 (“prasībām neatbilstošs piens”).
(6)
Piena ražošanas saimniecības, kas neatbilst Regulā (EK) Nr. 852/2004 noteiktajām higiēnas prasībām, un piena pārstrādes uzņēmumi, kas neatbilst Regulā (EK) Nr. 852/2004 noteiktajām strukturālajām prasībām, ir visā Rumānijas teritorijā. Attiecīgi daži prasībām atbilstoši uzņēmumi saņem svaigpienu, kas atbilst attiecīgajām Regulā (EK) Nr. 853/2004 noteiktajām higiēnas prasībām (“prasībām atbilstošs piens”), kā arī prasībām neatbilstošu pienu. Tādēļ prasībām atbilstošu uzņēmumu galaproduktu tirdzniecība Rumānijā jāierobežo. Papildus tam šajā lēmumā jānosaka šo prasībām atbilstošo uzņēmumu saraksts.
(7)
Turklāt daži prasībām atbilstoši uzņēmumi paredz atsevišķi pārstrādāt prasībām atbilstošu un prasībām neatbilstošu pienu. Tādēļ jāparedz nosacījumi attiecībā uz šāda piena savākšanu un apstrādi un to galaproduktu tirdzniecību. Šajā lēmumā jānosaka arī to prasībām atbilstošo uzņēmumu saraksts, kuri pārstrādā šo divu veidu pienu.
(8)
Piešķirtais pārejas periods nedrīkst būt ilgāks par 18 mēnešiem. Piena nozares stāvoklis Rumānijā ir jāpārskata pirms šis periods beidzas. Tādēļ ir lietderīgi, ka Rumānija iesniedz Komisijai gada ziņojumus par to piena ražošanas saimniecību modernizēšanas gaitu, kuri piegādā svaigpienu prasībām atbilstošiem uzņēmumiem.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Prasībām atbilstošo uzņēmumu saraksti
Šā lēmuma pielikuma I un II nodaļā ir noteikti to Rumānijā esošu piena pārstrādes uzņēmumu saraksti, kas atbilst strukturālajām prasībām Regulas (EK) Nr. 852/2004 II pielikuma II nodaļā (“prasībām atbilstoši uzņēmumi”) un kuriem atļauts saņemt un pārstrādāt svaigpienu, kas neatbilst prasībām Regulas (EK) Nr. 853/2004 III pielikuma IX sadaļas I nodaļas II daļas 3. punktā un II nodaļas III daļā (“prasībām neatbilstošs piens”).
2. pants
Prasībām neatbilstoša piena piegādes un pārstrāde prasībām atbilstošos uzņēmumos, kas noteikti pielikuma I nodaļā
1. Šā lēmuma pielikuma I nodaļā minētie prasībām atbilstošie uzņēmumi var saņemt un pārstrādāt prasībām neatbilstošu svaigpienu.
2. Kamēr 1. punktā minētie uzņēmumi izmanto minētā punkta noteikumu priekšrocības, produktus, kuru izcelsme ir pielikuma I nodaļā minētajos prasībām atbilstošos uzņēmumos,
a)
laiž tikai vietējā tirgū vai izmanto turpmākai apstrādei citos prasībām atbilstošos uzņēmumos, kas noteikti pielikuma I nodaļā, neatkarīgi no tirdzniecības datuma;
b)
marķē ar citādu identifikācijas marķējumu nekā to, kas noteikts Regulas (EK) Nr. 853/2004 5. panta 1. punktā.
3. pants
Prasībām atbilstoša un neatbilstoša piena piegādes un pārstrāde prasībām atbilstošos uzņēmumos, kas noteikti pielikuma II nodaļā
Šā lēmuma pielikuma II nodaļā noteiktie prasībām atbilstošie uzņēmumi var saņemt un atsevišķās ražošanas līnijās pārstrādāt svaigpienu, kas atbilst prasībām Regulas (EK) Nr. 853/2004 III pielikuma IX sadaļas I nodaļas III daļas 3. punktā un II nodaļas III daļā (“prasībām atbilstošs piens”), un prasībām neatbilstošu pienu, ja šo uzņēmumu pārtikas apritē iesaistītie tirgus dalībnieki:
a)
ievēro Regulas (EK) Nr. 852/2004 5. panta prasības;
b)
pierāda, ka spēj ievērot šādus nosacījumus, tostarp uzstādīt atsevišķas ražošanas līnijas:
i)
veikt visus vajadzīgos pasākumus, lai pareizi ievērotu iekšējās procedūras attiecībā uz svaiga piena nodalīšanu - no piena savākšanas līdz gala produkta posmam - tostarp piena savākšanas maršrutus, atsevišķas uzglabāšanas vietas un apstrādi prasībām atbilstošam un neatbilstošam pienam, kā arī piena produktu īpašu iepakojumu un marķējumu, neatkarīgi no tā, vai tie iegūti no prasībām atbilstoša vai neatbilstoša piena, un šāda piena atsevišķu glabāšanu;
ii)
izstrādāt procedūru, lai nodrošinātu svaigpiena izsekojamību, ietverot vajadzīgos dokumentāros pierādījumus attiecībā uz produktu apriti, piena produktu uzskaiti, kā arī prasībām atbilstoša un prasībām neatbilstoša piena saskaņošanu ar saražoto piena produktu kategorijām;
iii)
veikt vismaz 15 sekunžu ilgu svaigpiena termisku apstrādi ne mazāk kā 71,7 °C temperatūrā;
iv)
veikt visus atbilstīgos pasākumus, lai nodrošinātu, ka Regulas (EK) Nr. 853/2004 II pielikuma I sadaļā minēto identifikācijas marķējumu neizmanto krāpnieciskā veidā.
4. pants
Rumānijas kompetento iestāžu pienākumi attiecībā uz prasībām atbilstošiem uzņēmumiem, kas noteikti pielikuma II nodaļā
1. Rumānijas kompetentās iestādes:
a)
Nodrošina, ka pielikuma II nodaļā noteikto prasībām atbilstošo uzņēmumu pārtikas apritē iesaistītie tirgus dalībnieki veic visus vajadzīgos pasākumus, lai pareizi ievērotu iekšējās procedūras attiecībā uz svaigpiena un piena produktu nodalīšanu;
b)
Veic pārbaudes un iepriekš nepaziņotu kontroli pielikuma II nodaļā noteiktajos prasībām atbilstošos uzņēmumos attiecībā uz to, kā tiek ievērota svaigpiena un piena produktu nodalīšana;
c)
Apstiprinātās laboratorijās veic visa svaigpiena un galaproduktu testus no prasībām atbilstošajiem uzņēmumiem, kas noteikti šā lēmuma pielikuma II nodaļā, lai pārbaudītu to atbilstību Regulas (EK) Nr. 853/2004 III pielikuma IX sadaļas II nodaļas prasībām, tostarp piena produktu mikrobioloģiskajiem kritērijiem.
2. Pienu un piena produktus, kuru izcelsme ir prasībām atbilstošos uzņēmumos, kas noteikti šā lēmuma pielikuma II nodaļā, un kuri iegūti, pārstrādājot prasībām neatbilstošu svaigpienu, var laist tikai vietējā tirgū vai izmantot turpmākai pārstrādei citos šādos uzņēmumos vai uzņēmumos, kas noteikti I nodaļā, un tos marķē ar citādu identifikācijas marķējumu nekā tie, kas noteikti Regulas (EK) Nr. 853/2004 5. panta 1. punktā.
3. Tikai tos piena produktus, ko ražo prasībām atbilstošos piena pārstrādes uzņēmumos, kas noteikti šā lēmuma pielikuma II nodaļā, un atbilst šā panta 1. punktam un prasībām Regulas (EK) Nr. 853/2004 III pielikuma IX sadaļā, var pārdot kā atbilstošus produktus, kas atbilst šīs regulas prasībām.
5. pants
Atbilstība un ziņojumi
1. Rumānija pakāpeniski nodrošina šā lēmuma 2. panta 1. punktā minēto piena ražošanas saimniecību atbilstību Regulas (EK) Nr. 853/2004 III pielikuma IX sadaļas I nodaļas II un III daļas prasībām.
2. Rumānija iesniedz Komisijai gada ziņojumus par attīstību, kāda panākta piena ražošanas saimniecību un piena savākšanas sistēmas modernizēšanā.
6. pants
Attiecībā uz pienu un piena produktiem, kas ražoti atbilstīgi šā lēmuma 3. un 4. pantā minētajiem noteikumiem, atbalstu, kurš paredzēts Padomes Regulas (EK) Nr. 1255/1999 (3) I sadaļas II un III nodaļā, izņemot tās 11. pantu, un II sadaļā, var piešķirt vienīgi tad, ja tiem ir Regulas (EK) Nr. 853/2004 II pielikuma I sadaļā paredzētais ovālais identifikācijas marķējums.
7 pants
Piemērojamība
Šo lēmumu piemēro, stājoties spēkā Bulgārijas un Rumānijas Pievienošanās līgumam, un no tā spēkā stāšanās dienas.
To piemēro līdz 2008. gada 30. jūnijam.
8. pants
Adresāts
Šis lēmums ir adresēts dalībvalstīm.
Briselē, 2006. gada 22. decembrī

Labels: 17
7
3
0
18
15